[{"text_idx": "#000005", "text": "Seren sioe grochenwaith yn dysgu\u2019r grefft i ddysgwyr gyda chyfres o weithdai"}, {"text_idx": "#000006", "text": "Mae enillydd cyfres ddiweddaraf y rhaglen \u2018Great Pottery Throw Down\u2019 ar Channel 4 wedi dychwelyd i Goleg y Cymoedd, dros ddegawd ar o\u0302l dechrau astudio yn y coleg, i rannu ei sgiliau a\u2019i chyngor gydag egin artistiaid. Coronwyd Jodie Neale yn bencampwraig y rhaglen grochenwaith yn gynharach eleni, gan guro 11 o artistiaid brwd eraill o bob cwr o\u2019r wlad. Fel rhan o\u2019r gystadleuaeth, cafwyd cyfres o heriau lle roedd gofyn i\u2019r cystadleuwyr ddylunio a chreu darnau ar thema wahanol bob wythnos, gan gynnwys penddelwau a ysbrydolwyd gan gerddorion i setiau parti art deco o\u2019r 1920au."}, {"text_idx": "#000008", "text": "Er gwaethaf peidio a\u0302 dilyn gyrfa ym myd celf, ni chollodd Jodie ei hangerdd dros fod yn greadigol. Yn fuan ar o\u0302l ennill ei chymhwyster nyrsio, fe ymunodd a\u0302 dosbarthiadau crochenwaith gyda\u2019r nos ac ailddarganfod ei chariad at y grefft yn gyflym. Ar o\u0302l deuddeg wythnos o ddosbarthiadau, creodd Jodie ei stiwdio ei hun ar waelod ei gardd ac mae hi wedi bod yn creu celf cerameg a darnau crochenwaith oddi yno byth ers hynny. Ar o\u0302l magu hyder, penderfynodd wneud cais am le ar y sioe Channel 4 y llynedd, gan greu argraff ar wylwyr a beirniaid gyda lefel ei sgil a\u2019i chelfyddyd."}, {"text_idx": "#000009", "text": "Ar o\u0302l dychwelyd adref i Aberda\u0302r yn dilyn y sioe, bydd Jodie yn dychwelyd i\u2019r coleg i gynnal cyfres o weithdai crochenwaith ar gyfer staff a dysgwyr Celf a Dylunio Lefel 3."}, {"text_idx": "#000010", "text": "Bydd y gweithdai, a gynhelir o ddydd Iau 16 Mehefin tan ddydd Gwener 2 Gorffennaf, yn ymdrin a\u0302\u2019r holl bethau sylfaenol sy\u2019n gysylltiedig a\u0302 chrochenwaith, megis taflu clai ar yr olwyn, rholio ac adeiladu slabiau. Gall y rhai sy\u2019n cymryd rhan yn y gweithdai ddisgwyl ennill profiad ymarferol o greu eu jar eu hunain gan ddefnyddio amrywiaeth o dechnegau addurno, o gerfio i sgraffito."}, {"text_idx": "#000011", "text": "Gan gyd-fynd a\u0302 30 mlynedd ers cyflwyno\u2019r cwrs Diploma Sylfaen mewn Celf a Dylunio yng Ngholeg y Cymoedd, bydd y gweithdai yn gwella profiadau dysgu dysgwyr ar y cwrs ymhellach."}, {"text_idx": "#000012", "text": "Dywedodd darlithydd y Diploma Sylfaen mewn Celf a Dylunio, ac arbenigwr animeiddio yng Ngholeg y Cymoedd, Vanessa Batten, sydd wedi trefnu\u2019r gweithdai: \u201cRydym am ehangu ein darpariaethau cerameg yn y dyfodol, felly mae cael Jodie yn rhannu ei sgiliau ac yn ennyn brwdfrydedd dros grochenwaith yn ne Cymru yn gyfle mor wych i ni fel coleg."}, {"text_idx": "#000013", "text": "\u201cGofynnwyd i Jodie ddysgu ledled y byd ond mae\u2019n cynnal y gweithdai hyn fel sesiynau unigryw gan ei bod am roi yn o\u0302l i\u2019r gymuned a\u2019r coleg lle cychwynnodd ar ei thaith greadigol gyntaf. Mae\u2019n bleser ei chroesawu yn o\u0302l a chynnig y profiad i\u2019n dysgwyr o gael eu haddysgu\u2019n uniongyrchol gan rywun sy\u2019n gwneud pethau anhygoel ers ennill eu cymhwyster yn y coleg.\u201d"}, {"text_idx": "#000014", "text": "Yn dilyn misoedd o ddysgu o bell, mae\u2019r gweithdai eisoes wedi cael canmoliaeth fawr gan ddysgwyr ar y cwrs Diploma Sylfaen mewn Celf a Dylunio."}, {"text_idx": "#000015", "text": "Mae un o ddysgwyr y Diploma Sylfaen mewn Celf a Dylunio, Katie Kirby Jones, yn un o\u2019r dysgwyr cyntaf i fynychu gweithdy. Meddai: \u201cNid wyf erioed wedi cael llawer o brofiad gyda chlai, felly roedd yn wych cael fy mhrofiad cyntaf gyda rhywun sydd ag angerdd go iawn am weithio gyda\u2019r deunydd. Rwyf wedi dysgu cymaint o dechnegau newydd mewn dim ond un sesiwn ac wedi cael llawer o hwyl hefyd\u201d."}]